Ingen har lov til å lagre opplysninger om nettpirater i Norge.

– Per i dag skjer ingen fildelingsjakt i Norge, forteller Cecilie b. Rønnevik, seniorrådgiver i Datatilsynet.

Ingen private aktører har i dag konsesjon til å utrede og etterforskere ulovlig fildeling i Norge.

Nettpiratene slipper å være engstelige for at noen lagrer IP-adressen deres. Filmbransjen og andre rettighetshavere venter på ny åndsverklov.

Mistet konsesjonen

Advokatfirmaet Simonsen drev i flere år piratjakt på vegne av rettighetshaverorganisasjonene i Norge. I fjor vår mistet de imidlertid konsesjonen til å loggføre informasjon om fildelere.

Les mer om hvordan piratjegerne i Simonsen jaktet på IP-adressene til norske fildelere.

Les også: Nå blir fildeling en religion

Mangler verktøy

Filmbransjen og de andre rettighetshaverorganisasjonene mistet dermed et viktig verktøy i jakten på nettpiratene.

– Vi kan fortsatt yte advokatbistand til våre klienter, dette er uforandret.

– Men at det for øyeblikket ikke er noen som har konsesjon til å behandle personopplysninger for å stanse rettighetskrenkelser, svekker rettighetshavernes mulighet til å forfølge krenkelser som skjer på nettet, og således deres mulighet til å ivareta sine interesser. Vi håper og tror imidlertid at dette problemet snart vil være løst, skriver Hanne Kjersti Ulleren advokatfullmektig i Simonsen i en epost.

Simonsen bistod blant annet den mektige Motion Picture Association i jakt på fildelere. På nettsidene deres opplyser organisasjonen at jobber med å beskytte sine rettigheter i over 30 land. Blant annet ved å samarbeide med AntiPiratGruppen i Danmark og Svenska Antipiratbyrån. I feltet under Norge er det tomt.

Les også: Ny superdisk om to år

Kasteball

Konsesjonssøknadene var lenge en kasteball mellom advokatfirmaet, Datatilsynet og Personvernnemda. Simonsen mistet imidlertid konsesjonen 21. mars i år etter at Personvernnemda forkastet advokatfirmaets klage på Datatilsynets avslag på fornyet konsesjon.

Både Datatilsynet og Personvernnemda anførte at advokatfirmaet Simonsen ikke kunne være såkalt behandlingsansvarlig for personopplysningene om fildelere. De mente at rettighetshaverorganisasjonene eventuelt selv måtte søke om konsesjon for å lagre disse opplysningene.

Norsk antipiratbyrå

Datatilsynet har vært i dialog med bransjen om fremtidige løsninger.

– Vi har blitt spurt om vi kunne akseptere en organisering på rettighetshaversiden, litt på samme måte som Antipiratbyrån i Sverige. Svaret vårt har vært at det er vi ikke fremmed for, og vi vil vurdere det om vi får en søknad om konsesjon, sier Rønnevik i Datatilsynet.

Tilsynet har imidlertid ikke fått noen ny søknad fra rettighetshaverorganisasjonene om konsesjon til å drive piratjakt.

Les også: Spår harddisker på 150 TB

Venter på lovendring

I bransjen avventer man imidlertid en endring av åndsverkloven. De diskuterer antipiratarbeid løpende, men har ikke gjort noe for å organisere seg ennå, ifølge Roald Dye, generalsekretær i Norsk Videogramforening (NVF).

Endringer i åndsverkloven er løsningen på lang sikt, mener rettighetseierne Simonsen representerer. De ønsker seg endringer i loven som klargjør ansvarsforholdene og erstatter konsesjonsplikten med en lovhjemmel til å lete etter ulovlig fildeling.

Trolig blir endringene til åndsverkloven fremlagt for og behandlet i Stortinget denne høsten.

Les også:

Her plukkes de beste it-hodene

Slik kan du se gjennom vegger

Venter femtidobling av lagrede data

Vil konkurrere med Spotify